
ДО ОБЩИНСКИ СЪВЕТ НЕСЕБЪР


ДОКЛАДНА ЗАПИСКА 

от ВИКТОР БОРИСОВ – зам. кмет „Правно обслужване и общинска собственост“, заместващ кмета на Община Несебър, съгл. Заповед №2868/14.11.2023 г. на кмета на Община Несебър

ОТНОСНО: 
ОПРЕДЕЛЯНЕ ЦЕНА ЗА ПРОДАЖБА НА ЗАЛЕЖАЛИ КОЛИЧЕСТВА ДЪРВА ЗА ГОРЕНЕ 


УВАЖАЕМИ ГОСПОДИН ПРЕДСЕДАТЕЛ,
УВАЖАЕМИ ОБЩИНСКИ СЪВЕТНИЦИ, 
През последните години се наблюдава значителен спад в търсенето на дърва за горене от местното население. Основна причина за това е, че голяма част от домакинствата преминаха към алтернативни методи на отопление след участие в програми за подмяна на отоплителните уреди. В сравнение с 2023 г. продажбите на дърва за местното население са намалели приблизително с 50%.
Допълнително, обилните валежи през 2025 г. възпрепятстваха ремонта и изграждането на извозни пътища, което доведе до забавяне на реализацията на добитата дървесина и до натрупване на значителни наличности.
Към настоящия момент са реализирани продажби на 4 741 пр. куб. м дърва за горене за лицата на възраст над 75 години, при над 7 000 пр. куб. м, продадени за същия период през предходни години. Наред с това, предоставените безвъзмездно дърва за горене от Пътното управление задоволиха потребностите на част от местното население, което също оказа влияние върху намаляването на търсенето.
Съвкупността от посочените обстоятелства доведе до значителен спад в продажбите и до натрупване на непродадени количества дърва за горене.
По складовете е налична продукция от дърва за горене, добити през 2024–2025 г., от дървесни видове като липа, мъждрян и бук, в общо количество около 4 100 пр. куб. м. Поради това, че дървесината от тези видове е по-мека, при продължително съхранение и въздействие на атмосферната влага качеството ѝ се влошава, в резултат на което местното население отказва да я закупува. Съществува реален риск от пълното ѝ обезценяване.
Същевременно предстои добив на около 600 куб. м иглолистна дървесина, за която също липсва пазар сред местното население.
С оглед предотвратяване на безвъзвратното обезценяване на наличния ресурс, постъпи мотивирано предложение от Директора на ОП "УОГСГС"-Несебър за реализация на дървесината към индустриален потребител, както и за продажба на остатъчните количества. „КРОНОШПАН БЪЛГАРИЯ“ ЕООД, с ЕИК 102063228, е идентифицирано като единствен преработвател на такъв тип малоценна дървесина в региона.
Предвид изложеното и на основание чл. 21, ал. 1, т. 8 и ал. 2, във връзка с чл. 27, ал. 4 и ал. 5 от ЗМСМА, чл. 8, ал. 1 и чл. 35, ал. 4 от ЗОС, чл. 111, ал. 13 и 14 ЗГ, вр. с чл. 66, ал. 1 и ал. 2, т. 3 - 4 вр. чл. 71, ал. 1, т. 2 и 4 вр. с чл. 71, ал. 2, т. 1 и т. 3 от НАРЕДБА за условията и реда за възлагане изпълнението на дейности в горските територии - държавна и общинска собственост, и за ползването на дървесина и недървесни горски продукти, предлагам на Общински съвет – Несебър следния проект за 
РЕШЕНИЕ:
1. Разрешава продажбата чрез пряко договаряне на около 3 000 пр. куб. м залежала широколистна дървесина (липова целулоза) от временен склад на фирма „КРОНОШПАН БЪЛГАРИЯ“ ЕООД, на цена от 27 евро/тон.
2. Разрешава продажбата чрез пряко договаряне на около 600 куб. м иглолистна дървесина (иглолистна целулоза) след нейния добив на фирма „КРОНОШПАН БЪЛГАРИЯ“ ЕООД, на цена от 31 евро/тон.
3. Разрешава продажбата на остатъчните количества от около 1 200 пр. куб. м широколистни дърва за горене - до изчерпването им, на физически и юридически лица, независимо от тяхното местоживеене или седалище, по цени съгласно утвърдения ценоразпис за продажба през 2026 г.
4. С настоящото се допълва Решение №594 от Протокол №23/16.12.2025 на ОС-Несебър, с което е утвърден ценоразписът за продажба през 2026 г.
5. С оглед предотвратяване на по-нататъшното влошаване на качеството на дървесината и своевременното задоволяване на нуждите на населението за отоплителния сезон, на основание чл. 60, ал. 1 от АПК допуска предварително изпълнение на решението.
6. Възлага на кмета на Община Несебър да извърши всички правни и фактически действия за изпълнение на решението.


ЗА КМЕТ НА ОБЩИНА НЕСЕБЪР:……………….
ВИКТОР БОРИСОВ – зам. кмет „Правно обслужване и общинска собственост“, съгл. Заповед №2868/14.11.2023 г. на кмета на Община Несебър

Изг. и съгл.:……………………….

